Recept na úspešnú kampaň s influencerom

V minulosti billboardy, dnes spolupráce so svetoznámymi influencermi. To je realita dnešných dní, v ktorej žijeme a ktorá je nevyhnutná pre úspešné podnikanie. Čoraz viac spoločností začína spolupracovať s tvorcami na sociálnych sieťach a vidia to ako príležitosť na oslovenie mladšej generácie. Ako vznikol pojem „influencer“ a prečo čoraz viac spoločností s nimi začína nadväzovať spolupráce? Poďme sa na to spolu pozrieť.

Influenceri. Ľudia, ktorí na sociálnych sieťach propagujú produkty od rôznych značiek a lákajú spotrebiteľov na ich kúpu. Pre mnohých je influencer synonymom nedôveryhodnosti a propagácie každého výrobku, ktorý nie vždy stojí za kúpu. Avšak v dnešnej dobe nie je žiadnym tajomstvom, že mnohí z nich si vyberajú spolupráce na základe toho, aký vysoký honorár im spoločnosť ponúkne, dôsledkom čoho zákazníci často nevedia, komu veriť a komu naopak nie. No niet sa čomu čudovať. Ľudia, ktorí pracujú na sociálnych sieťach, toho majú často veľa, a tak ich to postupom času neraz prestáva baviť a robia to skôr z povinnosti. Preto je dôležité si informácie, ktoré sa k nám dostanú, preverovať a na základe toho si vytvoriť vlastný názor. Nie nadarmo sa hovorí: „Dôveruj, ale preveruj!“

Nie všetci sú rovnakí. Niektorí pôsobia nedôveryhodne, čo nie je žiadnym prekvapením. Avšak stále tu je malé množstvo tých, ktorí svoju prácu myslia vážne a chcú sa jej venovať na 100%. Preto by sa nikdy nepúšťali do spoluprác so značkami, ktoré majú za sebou nekalú minulosť alebo ich výrobky nie sú hodné kúpy. Práve týmto influencerom by sme mali venovať väčšiu pozornosť a podporovať ich, pretože si to zaslúžia.

A ako teda na úspešnú kampaň s influencerom? V prvom rade by sme si mali starostlivo vybrať, s ktorým influencerom chceme nadviazať spoluprácu. Neskôr prichádza na rad zváženie všetkých pre a proti a na základe toho sa rozhodnúť, či nám daná spolupráca má čo priniesť. Vyberať by sme si mali na základe jeho štatistík, dosahu a v neposlednom rade vplyvu na danej platforme. Ak má veľké množstvo sledujúcich, no jeho obsah si pozerá len malá časť z nich, svedčí to o tom, že spolupráca s ním by nebola úspešná. Ďalším faktorom, ktorý musíme brať do úvahy je cena. Priemerná cena za takéto služby sa pohybuje od 200€ po 10 000€ za príspevok. Cena závisí od počtu aj aktivity sledovateľov, lajkov na príspevkoch alebo zhliadnutí na príbehoch. Niektorí influenceri však svoje služby nadmerne preceňujú. Takže pomer cena = výkon v tomto prípade vôbec neplatí. Pre klienta je takáto spolupráca nevýhodná.

Často sa stáva, že predstava klienta sa nezhoduje s predstavou influencera, a tak dochádza k rôznym sporom. Vo väčšine prípadov to je práve kvôli estetike, ktorú klient vyžaduje. Preto je dobré nájsť „zlatú strednú cestu“ vo forme spoločnej kreatívnej vízie, ktorá bude spájať predstavy oboch strán. Ďalším problémom môže byť nedodržanie zadania. Klient môže svoje zadanie uviesť nejasne alebo nepresne, výsledkom čoho je kampaň, s ktorou nie je spokojná ani jedna strana. Preto je dôležité udržiavať neustálu komunikáciu, aby ste vedeli riešiť rôzne spory a nájsť spoločné riešene pre akýkoľvek problém, ktorý sa na ceste k vašej vysnívanej kampani s influencerom naskytne.

Verím, že každý sa aspoň raz v živote sa dostane do situácie, keď bude mať vo svojom okolí niekoho, kto sa bude zamýšľať nad tým, ako dostať svoju spoločnosť do povedomia ľudí. A tak sa vás pýtam: Odporučili by ste mu na propagáciu svojej značky práve influencera?






